Propunere de REGULAMENT AL PARLAMENTULUI EUROPEAN ŞI AL CONSILIULUI de modificare a Regulamentului (UE) nr. 691/2011 privind conturile economice și de mediu europene /* COM/2013/0247 final - 2013/0130 (COD) */





EXPUNERE DE MOTIVE 1. CONTEXTUL PROPUNERII Regulamentul (UE) nr. 691/2011 privind conturile economice de mediu europene a fost adoptat la 6 iulie 2011. Acesta acoperă trei module: conturile referitoare la emisiile atmosferice, taxele de mediu și conturile referitoare la fluxul de materiale. Articolul 10 din regulament conține o listă de posibile noi module care trebuie introduse ulterior pe baza propunerilor Comisiei. Primele trei dintre noile module enumerate la articolul 10 sunt reglementate de acest proiect de regulament de modificare: cheltuielile pentru protecția mediului, sectorul bunurilor și serviciilor ecologice și conturile pentru energie. Utilizatorii acordă o mare importanță analizei și aplicațiilor conturilor de mediu în modelarea și stabilirea de previziuni, pentru pregătirea atât a propunerilor politice, cât și a rapoartelor privind aplicarea politicilor și a impactului lor. Noile module vor permite extinderea seturilor de date integrate disponibile pentru astfel de aplicații și pentru analiză. Articolul 4 din Regulament prevede studii pilot care urmează să fie realizate de statele membre pe bază voluntară pentru a testa fezabilitatea introducerii de noi module. Mai multe asemenea studii pilot finalizate, demonstrând în mod clar fezabilitatea celor trei noi module. Conturile de mediu utilizează datele existente pentru compilarea de conturi. Nu este necesar să se colecteze date pentru punerea în aplicare a noilor module. Se vor utiliza mai eficient instrumentele existente de colectare a datelor. Comisia de statistică a Organizației Națiunilor Unite a adoptat sistemul de conturi economice și de mediu (SEEA) ca standard internațional de statistică în cadrul celei de-a 43-a sesiuni în februarie 2012. Noile module propuse sunt pe deplin în conformitate cu sistemul de conturi economice și de mediu Regulamentul de modificare propus este în conformitate cu Strategia europeană pentru contabilitatea de mediu (SECM 2008). Aceasta se va asigura că INS-urile (institutele naționale de statistică) pot să își extindă activitatea în domeniul conturilor de mediu, având drept obiectiv principal furnizarea de date armonizate, actualizate și de bună calitate. 2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI Propunerea a fost discutată în cadrul Sistemului Statistic European, cu producători de date și utilizatori la nivel tehnic prin intermediul consultărilor scrise, în grupuri operative în cadrul grupurilor de lucru relevante privind conturile de mediu și statisticile privind cheltuielile legate de mediu în martie 2012 și cu directorii pentru realizarea statisticilor și a conturilor de mediu în aprilie și noiembrie 2012. 3. ELEMENTELE JURIDICE ALE PROPUNERII Obiectivul prezentei propuneri de modificare a legii este de a asigura comparabilitatea la nivel internațional a conturilor economice de mediu prin extinderea domeniului de aplicare al Regulamentului 691/2011 la module suplimentare, astfel cum sunt menționate la articolul 10 din regulamentul respectiv. Actul propus se referă la un subiect de interes pentru Spațiul Economic European și trebuie, prin urmare, extins la acesta. 4. IMPLICAȚIILE BUGETARE Propunerea nu are implicații noi asupra bugetului Uniunii. 2013/0130 (COD) Propunere de REGULAMENT AL PARLAMENTULUI EUROPEAN ŞI AL CONSILIULUI de modificare a Regulamentului (UE) nr. 691/2011 privind conturile economice și de mediu europene (Text cu relevanță pentru SEE) PARLAMENTUL EUROPEAN ȘI CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 338 alineatul (1), având în vedere propunerea Comisiei Europene, după transmiterea proiectului de act legislativ către parlamentele naționale, hotărând în conformitate cu procedura legislativă ordinară, întrucât: (1) Decizia nr. xxx a Parlamentului European și a Consiliului din xxx 2013 de instituire a celui de-al șaptelea Program comunitar de acțiune pentru mediu[1] prevede că informațiile fiabile privind tendințele, presiunile și factorii principali pentru schimbările de mediu sunt esențiale pentru elaborarea și punerea în aplicare a unei politici eficace și, în mod mai general, pentru responsabilizarea cetățenilor. Ar trebui elaborate instrumente care să permită o mai bună conștientizare de către public a efectelor activității economice asupra mediului. (2) Articolul 10 din Regulamentul (UE) nr. 691/2011 invită Comisia să prezinte un raport Parlamentului European și Consiliului privind punerea în aplicare a prezentului Regulament și, dacă este cazul, să propună introducerea unor noi module de conturi economice de mediu, cum ar fi cheltuielile și veniturile legate de protecția mediului (CVPM)/conturile de cheltuieli pentru protecția mediului (CCPM), sectorul bunurilor și serviciilor de mediu (SBSM) și conturile pentru energie. (3) Aceste trei noi module contribuie în mod direct la prioritățile politice ale Uniunii de creștere ecologică și eficiența utilizării resurselor prin furnizarea informațiilor importante cu privire la indicatori cum ar fi producția destinată pieței și ocuparea forței de muncă în SBSM, cheltuielile naționale pentru protecția mediului și utilizarea energiei în funcție de o defalcare NACE detaliată. (4) Comisia de statistică a Organizației Națiunilor Unite a adoptat sistemul de conturi economice și de mediu (SEEA) ca standard internațional de statistică în cadrul celei de-a 43-a sesiuni în februarie 2012. Noile module propuse sunt pe deplin în conformitate cu SEEA. (5) A fost consultat Comitetul Sistemului Statistic European, (6) Prin urmare, Regulamentul (UE) nr. 691/2011 ar trebui modificat în consecință, ADOPTĂ PREZENTUL REGULAMENT: Articolul 1 Regulamentul (UE) nr. 691/2011 se modifică după cum urmează: 1. La articolul 2 se adaugă următoarele puncte: (4) „cheltuieli referitoare la protecția mediului” înseamnă resurse economice dedicate de către unitățile rezidente protecției mediului. Protecția mediului include toate activitățile și acțiunile care au ca scop principal prevenirea, reducerea și eliminarea poluării, precum și a oricărei alte degradări a mediului. Printre acestea se numără măsurile luate pentru restabilirea mediului după ce a fost degradat. Sunt excluse activitățile care, deși sunt benefice pentru mediu, satisfac în principal necesitățile tehnice sau cerințele interne de igienă sau de siguranță ale unei întreprinderi sau ale unei alte instituții; (5) „sector de bunuri și servicii economice” înseamnă acele activități de producție ale unei economii naționale care generează produse ecologice. Produsele ecologice sunt produse care au fost fabricate în scopul protecției mediului și a gestionării resurselor. Gestionarea resurselor include conservarea, menținerea și consolidarea rezervelor de resurse naturale și, prin urmare, protejarea împotriva epuizării resurselor; (6) „conturi referitoare la fluxul fizic de energie” înseamnă compilații coerente ale fluxurilor fizice de energie în economiile naționale, ale fluxurilor în cadrul economiei și ale ieșirilor către alte economii sau către mediu.” 2. La articolul 3 alineatul (1), se adaugă următoarele puncte: (d) un modul pentru conturile de cheltuieli referitoare la protecția mediului, în conformitate cu Anexa IV; (e) un modul pentru conturile sectorului de bunuri și servicii de mediu, în conformitate cu Anexa V; (f) un modul pentru conturile referitoare la fluxurile fizice de energie, în conformitate cu Anexa VI.” 3. Articolul 8, alineatul (2) se înlocuiește cu următorul text: ‘2. În vederea obținerii unei derogări în temeiul alineatului 1 pentru Anexele I, II și III, statul membru în cauză prezintă Comisiei o cerere justificată corespunzător până la 12 noiembrie 2011. În vederea obținerii unei derogări în temeiul alineatului 1 pentru Anexele IV, V și VI, statul membru în cauză prezintă Comisiei o cerere justificată corespunzător până la[…[2]…] ” 4. Anexa la prezentul regulament se adaugă sub forma anexelor IV, V și VI la Regulamentul (UE) nr. 691/2011. Articolul 2 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene. Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, Pentru Parlamentul European, Pentru Consiliu Preşedintele Preşedintele ANEXĂ „ANEXA IV MODUL PENTRU CONTURILE DE CHELTUIELI PENTRU PROTECȚIA MEDIULUI Secțiunea 1 OBIECTIVE Conturile de cheltuieli pentru protecția mediului prezintă date, într-un mod pe deplin compatibil cu datele raportate în cadrul Sistemului european de conturi (SEC), privind cheltuielile pentru protecția mediului și anume resursele economice dedicate de către unitățile rezidente protecției mediului. Conturile permit compilarea cheltuielilor naționale pentru protecția mediului care sunt definite ca suma utilizărilor serviciilor de protecție a mediului de către unitățile rezidente, formarea brută de capital fix pentru activitățile pentru protecția mediului și transferuri pentru protecția mediului care nu sunt o contrapartidă a elementelor anterioare, mai puțin finanțarea de către restul lumii. Conturile cheltuielilor de protecție a mediului ar trebui să folosească informația deja existentă din conturile naționale (producția și generarea conturilor de venituri; formarea brută de capital fix în conformitate cu NACE, tabelele de resurse și utilizări; date în conformitate cu clasificarea funcțiilor administrației publice), statistici structurale de întreprinderi, registrul întreprinderilor și alte surse. Prezenta anexă definește datele pe care statele membre trebuie să le colecteze, să le compileze, să le transmită și să le evalueze pentru conturile cheltuielilor de protecție a mediului. Secțiunea 2 ACOPERIRE Conturile cheltuielilor de protecție a mediului au aceleași limite de sistem ca și Sistemul european de conturi (SEC) și arată cheltuieli de protecție a mediului pentru activități principale, secundare și auxiliare. Sunt vizate următoarele sectoare: – administrația publică (inclusiv instituții fără scop lucrativ în serviciul gospodăriilor populației) și societăți în calitate de sectoare instituționale care produc servicii de protecție a mediului. Producătorii specializați produc servicii de protecție a mediului ca activitate principală, – gospodării, administrații publice și societăți în calitate de consumatori de servicii de protecție a mediului, – restul lumii în calitate de beneficiar sau sursă a transferurilor de protecție a mediului. Secțiunea 3 LISTA CARACTERISTICILOR Statele membre produc conturi de cheltuieli pentru protecția mediului în conformitate cu următoarele caracteristici care sunt definite conform SEC: – producția de servicii de protecție a mediului. Producția destinată pieței, producția non-piață și producția de activități auxiliare sunt diferențiate, – consumul intermediar de servicii de protecție a mediului de către producătorii specializați, – importurile și exporturile de servicii de protecție a mediului, – TVA și alte impozite minus subvențiile pe produse, care se aplică serviciilor de protecție a mediului, – formarea brută de capital fix și achiziții minus cedări de active nefinanciare neproduse pentru producția de servicii de protecție a mediului, – consumul final de servicii de protecție a mediului, – transferuri de protecție a mediului (primite/plătite). Toate datele sunt raportate în milioane, în moneda națională. Secțiunea 4 PRIMUL AN DE REFERINȚĂ; FRECVENȚA ȘI TERMENELE DE TRANSMITERE 1. Statisticile sunt compilate și transmise anual. 2. Statisticile se transmit în termen de 24 de luni de la sfârșitul anului de referință. 3. Pentru a transmite în timp util utilizatorilor date complete și actuale, Comisia (Eurostat) întocmește, imediat ce sunt disponibile suficiente date naționale, estimări ale totalurilor pentru UE-27 pentru principalele agregate ale acestui modul. Ori de câte ori este posibil, Comisia (Eurostat) întocmește și publică estimări referitoare la date care nu au fost transmise de statele membre în termenul specificat la punctul 2. 4. Primul an de referință este anul în care intră în vigoare regulamentul. 5. În cadrul primei transmiteri a datelor, statele membre includ datele anuale din 2013 până în primul an de referință. 6. În cadrul fiecărei transmiteri ulterioare de date Comisiei, statele membre furnizează date anuale pentru anii n-3, n-2, n-2, n-1 și n, unde n este anul de referință. Secțiunea 5 TABELE DE RAPORTARE 1. Pentru caracteristicile menționate la secțiunea 3 sunt raportate date defalcate în funcție de: – tipuri de producători/consumatorii de servicii de protecție a mediului, așa cum sunt definite în secțiunea 2, – clasele clasificării activităților de protecție a mediului (CEPA) agregate după cum urmează: Pentru activitățile de producție ale administrațiilor publice nedestinate pieței și pentru transferuri pentru protecția mediului – CEPA 2 – CEPA 3 – Suma CEPA 1 + 4 + 5 + 7 – CEPA 6 – Suma CEPA 8 + 9 Pentru activități auxiliare ale întreprinderilor: – CEPA 1 – CEPA 2 – CEPA 3 – Suma CEPA 4 + 5 + 6 + 7 + 8 + 9 Pentru întreprinderi ca producători secundari și specializați: – CEPA 2 – CEPA 3 – CEPA 4 Pentru gospodării în calitate de consumatori: – CEPA 2 – CEPA 3 – Următoarele coduri NACE pentru producția auxiliară de servicii EP: NACE Rev. 2 B, C, D, diviziunea 36. Datele pentru secțiunea C vor fi prezentate pe diviziuni. Diviziunile 10-12, 13-15 și 31-32 sunt grupate împreună. Statele membre care, în conformitate cu Regulamentul (CE) nr. 295/2008[3] al Parlamentului European și al Consiliului (în ceea ce privește definițiile caracteristicilor, formatul tehnic pentru transmiterea datelor, cerințele de raportare dublă în conformitate cu NACE Rev.1.1 și NACE Rev.2 și derogările care se acordă pentru statisticile structurale de întreprindere) nu sunt obligate să colecteze date privind cheltuielile aferente protecției mediului pentru unul sau mai multe dintre aceste coduri NACE nu au obligația să furnizeze date pentru aceste coduri NACE. 2. Categoriile CEPA menționate la alineatul (1) sunt următoarele: CEPA 1 — Protecția aerului înconjurător și a climei CEPA 2 — Gestionarea apelor reziduale CEPA 3 — Gestionarea deșeurilor CEPA 4 — Protecția și asanarea solului, a apelor subterane și a apelor de suprafață CEPA 5 — Reducerea zgomotului și a vibrațiilor CEPA 6 — Protecția biodiversității și a peisajului CEPA 7 — Protecția împotriva radiațiilor CEPA 8 — Cercetare și dezvoltare în domeniul mediului CEPA 9 — Alte activități de protecție a mediului. Secțiunea 6 DURATA MAXIMĂ A PERIOADELOR DE TRANZIȚIE Pentru punerea în aplicare a dispozițiilor prezentei anexe, durata maximă a perioadei de tranziție este fixată la doi ani de la primul termen de transmitere. Anexa V MODUL PENTRU SECTORUL BUNURILOR ȘI SERVICIILOR DE MEDIU Secțiunea 1 OBIECTIVE Statisticile privind bunurile și serviciile de mediu înregistrează și prezintă, într-un mod pe deplin compatibil cu datele raportate în temeiul SEC, date cu privire la activitățile de producție ale economiilor naționale care generează produse de mediu . Prezenta anexă definește datele pe care statele membre trebuie să le colecteze, să le compileze, să le transmită și să le evalueze pentru bunurile și serviciile de mediu. Secțiunea 2 ACOPERIRE Sectorul de bunuri și servicii de mediu are aceleași limite de sistem ca și SEC și cuprinde toate bunurile și serviciile de mediu care sunt create în sfera producției. SEC definește producția ca activitate desfășurată sub controlul și responsabilitatea unei unități instituționale care utilizează resurse — mână de lucru, capital, bunuri și servicii — pentru a produce bunuri și servicii. Bunurile și serviciile de mediu sunt împărțite în următoarele categorii: servicii specifice de mediu, produse destinate exclusiv mediului (produse conexe), bunuri adaptate și tehnologii de protecție a mediului. Secțiunea 3 LISTA CARACTERISTICILOR Statele membre trebuie să elaboreze statistici cu privire la sectorul de bunuri și servicii de mediu în conformitate cu următoarele caracteristici: – producția destinată pieței, din care: – exporturi – valoarea adăugată a activităților de piață – ocuparea forței de muncă pentru activitățile de piață. Toate datele sunt raportate în milioane, în moneda națională, exceptând caracteristica „ocuparea forței de muncă” pentru care unitatea de raportare ar trebui să fie echivalentul normă întreagă. Secțiunea 4 PRIMUL AN DE REFERINȚĂ; FRECVENȚA ȘI TERMENELE DE TRANSMITERE 1. Statisticile sunt compilate și transmise anual. 2. Statisticile se transmit în termen de 24 de luni de la sfârșitul anului de referință. 3. Pentru a transmite în timp util utilizatorilor date complete și actuale, Comisia (Eurostat) întocmește, imediat ce sunt puse la dispoziție suficiente date naționale, estimări ale totalurilor pentru UE-27 pentru principalele agregate ale acestui modul. Ori de câte ori este posibil, Comisia (Eurostat) întocmește și publică estimări referitoare la date care nu au fost transmise de statele membre în termenul specificat la punctul 2. 4. Primul an de referință este anul în care intră în vigoare regulamentul. 5. În cadrul primei transmiteri a datelor, statele membre includ datele anuale din 2013 până în primul an de referință. 6. În cadrul fiecărei transmiteri ulterioare de date Comisiei, statele membre furnizează date anuale pentru anii n-3, n-2, n-1 și n, unde n este anul de referință. Secțiunea 5 TABELE DE RAPORTARE 1. Pentru caracteristicile menționate la secțiunea 3, datele sunt raportate conform următoarei clasificări încrucișate: – clasificarea activităților economice NACE Rev. 2 (nivel de agregare A*21, așa cum este prevăzut în SEC), – clase de clasificare a activităților de protecție a mediului (CEPA) și clasificare a activităților de gestionare a resurselor (CReMA) grupate după cum urmează: – CEPA 1 – CEPA 2 – CEPA 3 – CEPA 4 – CEPA 5 – CEPA 6 – Suma: CEPA 7, CEPA 8 și CEPA 9 – CReMA 10 – CReMA 11 – CReMA 13 – CReMA 13A – CReMA 13B – CReMA 13C – CReMA 14 – Suma: CReMA 12, CReMA 15 și CReMA 16 2. Categoriile CEPA menționate la alineatul 1 sunt stabilite în Anexa IV. Categoriile CReMA menționate în alineatul 1 sunt următoarele: CReMA 10 — Gestionarea apei CReMA 11 — Gestionarea resurselor forestiere CReMA 12 — Gestionarea florei și faunei sălbatice CReMA 13 — Gestionarea resurselor energetice CReMA 13A — Producția de energie din resurse regenerabile CReMA 13B — Economisirea și gestionarea căldurii/energiei CReMA 13C — Reducerea la minimum a utilizării energiei fosile ca materii prime CReMA 14 — Gestionarea mineralelor CReMA 15 — Activități de cercetare și dezvoltare pentru gestionarea resurselor CReMA 16 — Alte activități de gestionare a resurselor Secțiunea 6 DURATA MAXIMĂ A PERIOADELOR DE TRANZIȚIE Pentru punerea în aplicare a dispozițiilor prezentei anexe, durata maximă a perioadei de tranziție este fixată la doi ani de la primul termen de transmitere. Anexa VI MODUL PENTRU CONTURILE REFERITOARE LA FLUXURILE FIZICE DE ENERGIE Secțiunea 1 OBIECTIVE Conturile referitoare la fluxul fizic de energie prezintă date referitoare la fluxurile fizice de energie exprimate în terajouli într-un mod pe deplin compatibil cu conceptele, principiile și datele raportate în cadrul Sistemului European de Conturi (SEC). Acestea înregistrează datele privind energia în legătură cu activitățile economice ale unităților rezidente ale economiilor naționale sub formă de defalcări în funcție de activitatea economică. Acestea prezintă oferta și utilizarea surselor naturale de energie, produselor energetice și reziduurilor energetice. Activitățile economice incluse sunt producția, consumul și acumularea. Secțiunea 2 ACOPERIRE Conturile referitoare la fluxul fizic de energie au aceleași limite de sistem ca și SEC și se bazează, de asemenea, pe principiul reședinței. În conformitate cu SEC, o unitate este considerată o unitate rezidentă a unei țări când centrul său de interes economic este situat pe teritoriul economic al acelei țări, adică atunci când desfășoară activități economice pe o perioadă extinsă (un an sau mai mult) pe teritoriul respectiv. Conturile referitoare la fluxul fizic de energie înregistrează fluxuri fizice de energie care rezultă în urma activităților tuturor unităților rezidente, indiferent de locul geografic în care au loc, de fapt, aceste fluxuri. Conturile referitoare la fluxul fizic de energie înregistrează fluxurile fizice de energie pornind din mediu către economie, în cadrul economiei, și de la economie înapoi la mediu. Secțiunea 3 LISTA CARACTERISTICILOR Statele membre elaborează conturi referitoare la fluxul fizic de energie în conformitate cu următoarele caracteristici: – fluxurile fizice de energie grupate în trei categorii generice: – (i) surse naturale de energie, – (ii) produse energetice, – (iii) reziduuri energetice – originea fluxurilor fizice de energie grupate în cinci categorii: producția, consumul, acumularea, restul lumii și mediul, – destinația fluxurilor fizice, grupate în aceleași cinci categorii ca și originea fluxurilor fizice de energie. Toate datele sunt raportate în terajouli. Secțiunea 4 PRIMUL AN DE REFERINȚĂ; FRECVENȚA ȘI TERMENELE DE TRANSMITERE 1. Statisticile sunt compilate și transmise anual. 2. Statisticile se transmit în termen de 18 de luni de la sfârșitul anului de referință. 3. Pentru a transmite în timp util utilizatorilor date complete și actuale, Comisia (Eurostat) întocmește, imediat ce sunt puse la dispoziție suficiente date naționale, estimări ale totalurilor pentru UE-27 pentru principalele agregate ale acestui modul. Ori de câte ori este posibil, Comisia (Eurostat) întocmește și publică estimări referitoare la date care nu au fost transmise de statele membre în termenul specificat la punctul 2. 4. Primul an de referință este anul în care intră în vigoare regulamentul. 5. În cadrul primei transmiteri a datelor, statele membre includ datele anuale din 2013 până în primul an de referință. 6. În cadrul fiecărei transmiteri ulterioare de date Comisiei, statele membre furnizează date anuale pentru anii n-3, n-2, n-1 și n, unde n este anul de referință. Secțiunea 5 TABELE DE RAPORTARE 1. Pentru caracteristicile menționate la secțiunea 3 vor fi raportate următoarele date: – Tabelul resurselor pentru fluxurile de energie în unități fizice. Acest tabel înregistrează resursele de surse naturale de energie, produse energetice și reziduuri energetice (pe rând) în funcție de origine, și anume „furnizor” (pe coloană). – Tabelul utilizărilor pentru fluxurile de energie. Acest tabel înregistrează utilizarea surselor naturale de energie, a produselor energetice și a reziduurilor energetice (pe rând) în funcție de destinație, și anume „utilizator” (pe coloană). – Tabelul utilizării fluxurilor de energie care generează emisii. Acest tabel înregistrează utilizarea fluxurilor care generează emisii a surselor naturale de energie și a produselor energetice (pe rând) de către unitatea utilizatoare și emitentă (pe coloană). – Indicatorul energetic-cheie „consumul total de energie de către unitățile rezidente” într-o defalcare în funcție de ramurile industriale și gospodării. – Tabelul de concordanță care prezintă diferitele elemente care explică discrepanța dintre principalul indicator energetic-cheie „consumul total de energie de către unitățile rezidente” și indicatorul energetic-cheie comun așa cum a fost prezentat în statisticile europene în materie de energie „consumul intern brut de energie”. 2. Tabelele resurselor și utilizărilor fluxurilor de energie (inclusiv fluxurile care generează emisii) au un format comun în ceea ce privește rândurile și coloanele. 3. Coloanele indică originile (resursele) sau destinațiile (utilizarea) fluxurilor fizice. Coloanele sunt grupate în cinci categorii: – „Producție” se referă la producția de bunuri și servicii. Activitățile de producție sunt clasificate în funcție de NACE Rev. 2 și datele sunt raportate la nivelul de agregare A*64. – Activitățile de „consum” sunt prezentate într-o coloană pentru consumul final al gospodăriilor. – „Acumulare” se referă la modificările în stocurile de produse energetice în cadrul economiei. – „Restul lumii” înregistrează fluxurile de produse importate și exportate. – „Mediu” înregistrează originea fluxurilor de surse naturale și destinația fluxurilor reziduale. 4. Rândurile descriu tipul de fluxuri fizice clasificate în conformitate cu secțiunea 3 prima liniuță. 5. Clasificarea surselor naturale de energie, a produselor energetice și a reziduurilor energetice se prezintă după cum urmează: – Sursele naturale de energie sunt grupate în surse naturale de energie neregenerabile și surse naturale de energie regenerabile. – Produsele energetice sunt grupate în funcție de clasificarea produselor după domeniul de activitate (CPA) și clasificarea folosită în statisticile energetice europene. – Reziduurile energetice includ deșeurile (fără valoare monetară); pierderile în cursul extracției/captării, distribuției/transportului, transformării/conversiei și depozitării; precum și soldurile contabile pentru a echilibra tabelele resurselor și utilizărilor. 6. „Corespondența” între indicatorul principiului reședinței și indicatorul bazat pe teritoriu este prezentată pentru întreaga economie națională (fără defalcare pe ramuri de activitate) și se obține după cum urmează: consumul total de energie de către unitățile rezidente utilizarea energiei de către unitățile rezidente din străinătate + consumul de energie de către nerezidenții prezenți pe teritoriu = consumul intern brut de energie (bazat pe teritoriu) Secțiunea 6 DURATA MAXIMĂ A PERIOADELOR DE TRANZIȚIE Pentru punerea în aplicare a dispozițiilor prezentei anexe, durata maximă a perioadei de tranziție este fixată la doi ani de la primul termen de transmitere.” [1] JO L xxx. [2] JO: a se introduce data: trei luni de la intrarea în vigoare a prezentului regulament. [3] JO L 97, 9.4.2008, p. 13 – 59.